|  |  |
| --- | --- |
|  |  |
| Lp Angelika TimuskRiigihangete vaidlustuskomisjonvako@fin.ee  |  Teie: 20.03.2025  Meie: 25.03.2025  |

**Hankija:**  **Riigi Tugiteenuste Keskus**

 registrikood 70007340

info@rtk.ee

**Esindaja[[1]](#footnote-1):** **Kati Eller**

Riigihangeteosakonna juhataja

kati.eller@rtk.ee

**Vaidlustaja: Interlex OÜ**

registrikood 10291783

**Vaidlustaja esindaja: Nele Koduvere**

nele@interlex.ee; interlex@interlex.ee

**Kolmas isik:**  **WordSpan OÜ**

 eurocompany100@hushmail.com

**VASTUS VAIDLUSTUSELE**

riigihanke „Kirjaliku ja suulise tõlketeenuse tellimine erinevatele riigiasutustele“ (viitenumber 286471) osa 1 vaidluses.

**Hankija taotlused:**

1. **Jätta vaidlustaja esitatud vaidlustus rahuldamata.**
2. **Vaadata vaidlustus läbi kirjalikus menetluses.**
3. **Jätta kõik menetluskulud vaidlustaja kanda.**
4. **ASJAOLUD**
	1. Riigihangete vaidlustuskomisjon (VAKO) edastas hankijale 20.03.2025 teate esitatud vaidlustusest riigihankes viitenumbriga 286471. VAKO palus hankijal riigihangete seaduse (RHS) § 194 lõike 5 alusel hiljemalt 25.03.2025 esitada VAKO-le kirjalik vastus vaidlustuse kohta ning vaidlustuse lahendamiseks vajalikud dokumendid, mis pole kättesaadavad riigihangete registrist.
	2. Vaidlustaja taotleb hankija arusaamise kohaselt riigihanke osas 1 Eiffel Meedia OÜ ja Välek OÜ pakkumuste vastavaks tunnistamise otsuse, kõikide pakkumuste edukaks tunnistamise otsuse ning WordSpan OÜ kvalifitseerimise otsuse ja kõrvaldamata jätmise otsuse kehtetuks tunnistamist.
	3. VAKO 20.03.2025 teate kohaselt jättis VAKO vaidluse läbi vaatamata osas, mis puudutab Eiffel Meedia OÜ ja Välek OÜ pakkumuste vastavaks tunnistamise otsust ja kõikide pakkumuste edukaks tunnistamise otsust, kuna selles osas ei olnud vaidlustus esitatud tähtaegselt. VAKO võttis vaidlustuse menetlusse WordSpan OÜ kvalifitseerimata ja kõrvaldamata jätmise otsuste osas.
	4. Vaidlustuse lahendamiseks vajalikud dokumendid on VAKO-le kättesaadavad RHRis.
	5. Hankija ei nõustu vaidlustuses esitatud seisukohtadega. Esitatud vaidlustus tuleb jätta rahuldamata.
5. **ÕIGUSLIKUD PÕHJENDUSED**

**WordSpan OÜ kvalifitseerimise otsus**

* 1. Riigihanke osas 1 oli hanketeate kohaselt sätestatud üks kvalifitseerimistingimus. Hanketeate kohaselt pidi pakkuja viimase kolme riigihanke algamise ajaks lõppenud majandusaasta keskmine netokäive olema vähemalt 50 000 eurot. Pakkuja pidi hankepassis esitama viimase kolme riigihanke algamise ajaks lõppenud majandusaasta netokäibe suurused. Hanketeates ei olnud täpsustatud, et hankija nõuaks valdkondlikku netokäivet. Tingimuse sõnastuse järgi oli üheselt mõistetav, et hankija seatud tingimus hõlmas kogu majandustegevuse netokäivet.
	2. Hankija kontrollis pakkuja vastavust kvalifitseerimistingimusele pakkuja poolt esitatud hankepassi ning riigihangete registri vahendusel äriregistri teabepäringu kaudu ning äriregistri andmetel on tõendatud, et pakkuja kvalifikatsioon vastab riigihankes seatud kvalifitseerimistingimusele.

**WordSpan OÜ kõrvaldamise alus**

* 1. Vaidlustaja hinnangul esineb RHS § 95 lg 4 p 10 kohane pakkuja hankemenetlusest kõrvaldamise alus. RHS § 95 lg 4 p 10 kohaselt võib hankija kõrvaldada hankemenetlusest pakkuja, kes on tegutsenud eesmärgiga mõjutada hankijat või esitanud hooletusest eksitavat teavet, mis on võinud mõjutada hankija otsuseid riigihankes, või on tegutsenud eesmärgiga saada konfidentsiaalset teavet, mis on võinud anda talle põhjendamatu eelise teiste riigihankes osalejate ees.
	2. Vaidlustuse kohaselt on WordSpan OÜ teadlikult esitanud hankes eksitavat teavet ja mõjutanud sellega hankija otsuseid riigihankes seeläbi, et on muu hulgas vahetult enne pakkumuste esitamise tähtaega esitatud registrile ettevõtte majandusaasta aruande ning registreeritud ennast käibemaksukohuslaseks 21.01.2025, s.o pärast hanke väljakuulutamist. Hankijale jääb selgusetuks, mis sellises tegevuses võiks viidata võimalikule kõrvaldamise alusele.
	3. Märgime, et majandusaasta aruande esitamine peale majandusaasta lõppemist on ettevõtjatele seadusest tulenev kohustus. Raamatupidamise seaduse § 14 lg 1 kohaselt on raamatupidamiskohustuslane kohustatud lõppenud majandusaasta kohta koostama majandusaasta aruande, mis koosneb raamatupidamise aastaaruandest ja tegevusaruandest. Ka maksukohustuslaseks registreerimine on seadusjärgne kohustus. Nimelt käibemaksuseaduse § 19 lg 1 sätestab, et kui isiku sama seaduse § 191 lõikes 3 sätestatud kalendriaasta käive, mille tekkimise koht on Eesti, ületab kalendriaasta algusest alates 40 000 eurot, tekib tal nimetatud suuruses käibe tekkimise päevast kohustus end maksukohustuslasena registreerida.
	4. Hankijale jääb arusaamatuks, kuidas majandusaasta aruande esitamine ja ettevõtte käibemaksukohustuslaseks registreerimine mõjutab kvalifitseerimistingimuse täitmist.
	5. Vaidlustaja on oma esialgses puudustega vaidlustuses välja toonud ka, et hankija ei ole hinnanud kolmanda isiku tehnilist ja kutsealast pädevust. Hankija ei ole kvalifitseerimistingimusena sätestanud pakkujatele tehnilise ja kutsealase pädevuse nõudeid, seega puudub igasugune võimalus käesoleva hanke raames neid kontrollida.

Lugupidamisega

(allkirjastatud digitaalselt)

Kati Eller

Riigihangete osakonna juhataja

1. Esindusõiguse aluseks on Riigi Tugiteenuste Keskuse peadirektori 30.03.2023 käskkirjaga nr 1-2/23/22 kinnitatud Riigi Tugiteenuste Keskuse riigihangete korraldamise ja lepingute sõlmimise korra punkt 4.6.1 (lisa 1). [↑](#footnote-ref-1)